การดื่มเครื่องดื่มแอลกอฮอล์ ในปริมาณเล็กน้อย ทำให้ผู้หญิงเพิ่มความเสี่ยงต่อการเป็นโรคมะเร็ง
รายงานชิ้นใหม่ของมหาวิทยาลัย Oxford ระบุว่า การดื่มเครื่องดื่มแอลกอฮอล์ แม้จะปริมาณไม่มากนัก แต่ก็อาจเพิ่มความเสี่ยงของการเกิดโรคมะเร็ง
รายงานของมหาวิทยาลัย Oxford พบว่า ผู้หญิงที่ดื่มเครื่องดื่มผสมแอลกอฮอล์ แม้เพียงวันละแก้วก็อาจเพิ่มความเสี่ยงในการเป็นโรคมะเร็งได้หลายชนิด และยิ่งดื่มมากเท่าไหร่ความเสี่ยงก็จะยิ่งเพิ่มขึ้นตามไปด้วย รายงานดังกล่าวศึกษากลุ่มตัวอย่างสตรีวัยกลางคนชาวอังกฤษกว่า1 ล้านคน ซึ่งดื่มเครื่องดื่มผสมแอลกอฮอล์เฉลี่ยวันละ 1 แก้ว พบว่าในช่วงระยะเวลา7 ปี มีการตรวจพบโรคมะเร็งในกลุ่มตัวอย่างเกือบ 69,000 คน ด๊อกเตอร์ Jodie Moffat จากสถาบันวิจัยโรคมะเร็งอังกฤษซึ่งสนับสนุนงานวิจัยชิ้นนี้กล่าวว่าผลการวิจัยชี้ชัดว่าสิ่งสำคัญคือปริมาณที่ดื่มไม่จำเป็นว่าจะดื่มเครื่องดื่มผสมแอลกอฮอล์ชนิดใด ไวน์หรือเหล้าหรือเบียร์ นักวิจัยระบุว่าราว 13%ของโรคมะเร็งทรวงอก มะเร็งตับ มะเร็งลำไส้ มะเร็งช่องปากและคอล้วนเกี่ยวข้องกับการดื่มแอลกอฮอล์ทั้งสิ้น ผลการวิจัยชี้ว่าผู้หญิงที่ดื่มเครื่องดื่มผสมแอลกอฮอล์เฉลี่ยวันละแก้วจำนวน 1 พันคน ในจำนวนนี้ราว15 คนจะเป็นโรคมะเร็งชนิดใดชนิดหนึ่งเมื่ออายุได้ 75 ปี –หากดื่มวันละ 2 แก้วความเสี่ยงจะเพิ่มขึ้นเป็น 2 เท่า – 3 แก้วก็เพิ่มเป็น 3 เท่า โดยโรคมะเร็งที่พบส่วนใหญ่คือมะเร็งทรวงอก ด๊อกเตอร์ Robert Brewer แห่งศูนย์ควบคุมและป้องกันโรคสหรัฐ กล่าวว่า รายงานชิ้นนี้และชิ้นอื่นๆแสดงให้เห็นตรงกันว่าสำหรับผู้ที่ดื่มแอลกอฮอล์นั้น ไม่ว่าดื่มน้อยดื่มมากก็มีโอกาสเป็นโรคมะเร็งได้ ผู้เชี่ยวชาญผู้นี้บอกว่าดื่มน้อยก็เสี่ยงน้อย ดื่มมากก็เสี่ยงมาก แม้แต่ปริมาณต่ำสุดที่แนะนำในการควบคุมอาหารก็ยังมีความเสี่ยง อย่างไรก็ตาม รายงานของมหาวิทยาลัย Oxfordชิ้นนี้ระบุว่า การดื่มเครื่องดื่มผสมแอลกอฮอล์อาจช่วยลดความเสี่ยง ของการเกิดโรคมะเร็งบางอย่างเช่นมะเร็งต่อมไทรอยด์และมะเร็งต่อมน้ำเหลืองบางประเภทซึ่งตรงกันกับรายงานหลายชิ้นก่อนหน้านี้ เช่น รายงานบางชิ้นระบุว่าการดื่มไวน์แดง อาจช่วยบำรุงหลอดเลือดหัวใจได้แต่ด๊อกเตอร์ Brewer บอกว่าประโยชน์ที่จะได้นั้น ขึ้นอยู่กับหลายปัจจัยด้วยกันเช่น สภาพร่างกายและการออกกำลังกายของผู้ดื่ม รวมถึงระดับไขมันในร่างกาย รายงานของมหาวิทยาลัย Oxfordระบุไว้ว่า เมื่อดื่มเครื่องดื่มผสมแอลกอฮอล์เข้าไปแล้วแอลกอฮอล์จะเปลี่ยนรูปเป็นสารเคมีไปทำลาย DNA และก่อให้เกิดโรคมะเร็งและยิ่งผู้ที่ดื่มแอลกอฮอล์พร้อมกับสูบบุหรี่ ความเสี่ยงจะยิ่งเพิ่มขึ้นเพราะแอลกอฮอลล์จะทำให้เนื้อเยื่อในช่องปากเปื่อย และรับสารเคมีในบุหรี่ได้ง่ายขึ้น รายงานชิ้นนี้ตีพิมพ์อยู่ในวารสารของสถาบันโรคมะเร็งแห่งชาติฉบับล่าสุด